b'\n_START_ARTICLE_\nGeorge Prodger\n_START_SECTION_\nKariera\n_START_PARAGRAPH_\nProdger je svoje amatersko obdobje pre\xc5\xbeivel v ekipi London Athletic, ki je nastopalo v mladinski OHA ligi. Pridru\xc5\xbeil se ji je leta 1908 in nato \xc5\xbee v sezoni 1909/10 napredoval do njihove vmesne (\xc2\xbbpol\xc4\x8dlanske\xc2\xab) ekipe. Med profesionalce se je podal v sezoni 1911 z igranjem za OPHL mo\xc5\xa1tvo Waterloo Colts. Ko so Coltsi razpadli, se je Prodger skupaj z Eddiejem Oatmanom in Jackom McDonaldom pridru\xc5\xbeil mo\xc5\xa1tvu Quebec Bulldogs, ki je tedaj nastopalo v ligi National Hockey Association (NHA). Z Bulldogsi je \xc5\xbee v svoji prvi sezoni uspel osvojiti tudi Stanleyjev pokal. Pokal so si najprej priigrali s slavjem v ligi NHA in ga nato \xc5\xa1e ubranili v seriji best-of-three proti ekipi Moncton Victorias. Prodger se je nato kljub veljavni pogodbi s Quebec Bulldogsi v sezoni 1912/13 pridru\xc5\xbeil PCHA mo\xc5\xa1tvu Victoria Aristocrats. V Quebec se je nato vrnil naslednjo sezono, ki pa je bila njegova zadnja pri Bulldogsih. V sezoni 1914/15 je namre\xc4\x8d \xc5\xbee zastopal barve NHA ekipe Montreal Wanderers, v sezoni 1915/16 pa je igral za najve\xc4\x8dje rivale Wanderersov, ekipo Montreal Canadiens. S Canadiensi se je uvrstil tudi v finale Stanleyjevega pokala, v katerem je dosegel odlo\xc4\x8dilni zadetek za slavje Canadiensov proti PCHA ekipi Portland Rosebuds._NEWLINE_Zatem se je javil v kanadsko vojsko, kar ga je za sezono 1916/17 postavilo v vrste 228. bataljona iz Toronta. Z 228. bataljonom je igral v ligi NHA vse do februarja 1917, ko so celotno ekipo poslali \xc4\x8dez ocean na boji\xc5\xa1\xc4\x8de. Po vrnitvi v Kanado leta 1919 se Prodger ni \xc5\xbeelel javiti Quebec Bulldogsom, ki so si tedaj lastili njegove igralske pravice. Po ve\xc4\x8d menjavah je nato pristal v novoustanovljenem NHL mo\xc5\xa1tvu Toronto St. Patricks. Po eni sezoni v Torontu se je nato preselil v \xc5\xa1e eno NHL mo\xc5\xa1tvo, Hamilton Tigers. V Hamiltonu je do\xc5\xbeivel svoje najuspe\xc5\xa1nej\xc5\xa1e strelske predstave, saj je v sezoni 1920/21 dosegel kar 21 zadetkov._NEWLINE_Pri Tigersih je ostal vse do konca sezone 1924/25, ko je klub po igralski stavki razpadel. Igralske pogodbe je odkupilo mo\xc5\xa1tvo New York Americans, a se je Prodger namesto za selitev v New York odlo\xc4\x8dil za konec svoje NHL kariere. Po eni sezoni premora se je nato pridru\xc5\xbeil Can-Pro ekipi London Panthers. Po sezoni 1926/27 je nato dokon\xc4\x8dno postavil hokejsko palico v kot. Eno sezono je vseeno \xc5\xa1e ostal pri Panthersih in jih vodil s klopi kot trener.'